በቦምብ ፍንዳታ ተጠርጣሪዎች ላይ በአንድ ሳምንት ውስጥ ክስ እንዲመሠረት ትዕዛዝ ተሰጠ
በተጠረጠሩበት የቦምብ ውርወራና ፍንዳታ ወንጀል ከታሰሩ 90 ቀናትን ያስቆጠሩ (እስከ ዓርብ መስከረም 11 ቀን 2011 ዓ.ም. ድረስ) ስምንት ተጠርጣሪዎች ላይ፣ ዓቃቤ ሕግ በአንድ ሳምንት ውስጥ ክስ መሥርቶ እንዲቀርብ ፍርድ ቤት ትዕዛዝ ሰጠ፡፡የፌዴራል የመጀመርያ ደረጃ ፍርድ ቤት ልደታ ምድብ አንደኛ ተረኛ ወንጀል ችሎት በሰጠው ትዕዛዝ፣ ተጠርጣሪዎቹ ባሉበት እንዲቆዩና ዓቃቤ ሕግ በቀረበለት በሦስት የምርመራ መዝገቦች ላይ መስከረም 14፣ 16 እና 18 ቀን 2011 ዓ.ም. ክሱን መሥርቶ መቅረብ አለበት፡፡ ጠቅላይ ሚኒስትር ዓብይ አህመድን (ዶ/ር) ለማመስገንና ለመደገፍ ሰኔ 16 ቀን 2010 ዓ.ም. በመስቀል አደባባይ ሠልፍ በወጡ ሰዎች ላይ በተወረወረ ቦምብ፣ ሁለት ሰዎች ሲገደሉ፣ ከ150 በላይ ከባድና ቀላል የአካል ጉዳት ደርሶባቸው ነበር፡፡ በዚህ ምክንያት ከተያዙት በርካታ ተጠርጣሪዎች ውስጥ፣ ስምንቱ ላለፉት 90 ቀናት በምርመራ ላይ ነበሩ፡፡ የፌዴራል ፖሊስ ወንጀል ምርመራ ቡድን ምርመራውን አጠናቆ፣ የምርመራ መዝገቡን ለዓቃቤ ሕግ በመስጠቱ፣ ዓቃቤ ሕግ ክስ እንዲመሠርት ተደጋጋሚ ትዕዛዝ ተሰጥቶ ነበር፡፡ የምርመራ ሒደቱ ውስብስብና ጊዜ የሚፈልግ መሆኑን ዓቃቤ ሕግ ለፍርድ ቤቱ በማስረዳት በተደጋጋሚ ተጨማሪ ጊዜ ሲሰጠው ቢቆይም፣ ባለፈው ሳምንት ግን በቀረቡለት የምርመራ መዝገቦች ላይ እስከ መስከረም 18 ቀን 2011 ዓ.ም. ድረስ ክስ መሥርቶ እንዲቀርብ የመጨረሻ ትዕዛዝ ተሰጥቷል፡፡ በመሆኑም የቦምብ ፍንዳታው እንዲፈጸም በማስተባበር፣ ፍንዳታው ከደረሰ በኋላ የድርጊቱን ፈጻሚዎች ለማስመለጥና ሌሎች ትብብሮችንም ሲያደርጉ ነበር በማለት በተጠረጠሩት አቶ ባህሩ ቶላ፣ አቶ ጌቱ ግርማ፣ አቶ ደሳለኝ ተስፋዬ፣ አቶ በየነ ቡላና አቶ አብዲሳ መገርሳ ላይ ሰኞ መስከረም 14 ቀን 2011 ዓ.ም. ክስ መሥርቶ እንዲቀርብ ትዕዛዝ ተሰጥቷል፡፡ቦምቡን እስከ ማፈንጃ ሥፍራ ድረስ በመውሰድ የተጠረጠረው አቶ ብርሃኑ ጃፋር ላይ፣ ዓቃቤ ሕግ መስከረም 16 ቀን 2011 ዓ.ም. ክስ መሥርቶ መቅረብ እንዳለበትና፣ ቦምቡን በመወርወር በሰዎችና በራሱ ላይ ጉዳት በማድረስ የተጠረጠረው አቶ ጥላሁን ጌታቸው ላይ ደግሞ መስከረም 18 ቀን 2011 ዓ.ም. ዓቃቤ ሕግ ክሱን አጠናቆና መሥርቶ እንዲቀርብ የመጨረሻ ትዕዛዝ ሰጥቷል፡፡   